Össur : Andvígur lagasetningu á verkföll í grundvallaratriðum Össur Skarphéðinsson , formaður Samfylkingarinnar , sagðist á Alþingi í dag lýsa ábyrgð á hendur ríkisstjórninni fyrir að koma á því ástandi sem nú sé í kjaramálum kennara . Sagði Össur í grundvallaratriðum væri hann og flokkur hans á móti því að beita lögum til að stöðva verkföll . Sagðist Össur sannfærður um að ekki hefði komið til þessarar stöðu ef ríkisstjórnin hefði sýnt sanngirni í garð sveitarfélaga varðandi tekjuskiptingu . Þá hefði ríkið sjálft búið til fordæmi með því að gera samninga við framhaldsskólakennara sem juku launabilið milli grunn - og framhaldsskólakennara . Sagðist Össur vera þeirrar skoðunar , að grunnskólakennari með tiltekna menntun eigi að hafa sömu laun og framhaldsskólakennari með sambærilega menntun . Þá sagði Össur að það væri hlálegt að heyra forsætisráðherra segja að þessa deilu sé ekki hægt að leysa með eðlilegum hætti vegna þess að það hleypi stöðugleikanum úr jafnvægi . Sagði Össur , að óháðir aðilar gæfu ekkert fyrir verðbólguspár forsætisráðherra og verðbólguspár greiningardeilda bankanna hefðu m.a. stuðlað að því að kennarar felldu miðlunartillöguna vegna þess að þeir sáu í hendi sér að kjarabætur sem í tillögunni fælust yrðu fljótlega étnar upp . Össur sagði einnig , að gerðardómur sá , sem frumvarp ríkisstjórnarinnar geri ráð fyrir , eigi að taka mið af kjaraþróun sambærilegra hópa og grunnskólakennara . Það hlyti að þýða að litið yrði til kjaraþróunar hjá framhaldsskólakennurum . Sagði Össur , að þá fyndist sér að vantað hafi lítið til að læsa saman tannhjólum og ná samningum en skilning ríkisvaldsins skorti á því að þessir hlutir kosti peninga . Þá vísaði Össur m.a. til ummæla menntamálaráðherra á Alþingi um að lög á kennaradeiluna væru ill nauðsyn og reynsla af slíkri lagasetningu væri slæm og skyti vandanum einungis á frest .